**Pas på vores sårbare børn**

På vegne af forældregruppen i Børnehaven Thorshavnsgade vil forældrerådet hermed udtrykke vores dybe bekymring for udsigterne til besparelser på specialområdet i Aarhus Kommune.

Børnehaven Thorshavnsgade har både en almen børnegruppe og en børnegruppe bestående af børn med vidtgående fysiske og psykiske handicap (en §32-børnegruppe), men fælles for alle forældrene er, at vi ønsker, at alle §32-børnene kan inkluderes og rummes i et alment dagtilbud, hvor de kan spejle sig og være en del af fællesskabet i en almen praksis. På den måde får §32-børnene så vidt muligt de samme muligheder som de øvrige børn. Dette lærer alle børnene gensidigt at respektere og acceptere hinanden, ligesom de får en fællesskabsfølelse og en forståelse af at være forskellige, men med ligeret og ligeværd.

I de foreslåede besparelser ser vi, at denne inklusion og den specialpædagogiske indsats der påkræves, sættes under voldsomt pres. Med færre hænder vil det ikke være muligt at imødegå børnenes individuelle behov, selvom erfaring og forskning tydeligt viser, at det er de tidlige indsatser, der giver de største gevinster for de sårbare børn.

En yderligere forringelse af ressourcerne i en (i forvejen travl og presset) hverdag vil være meget skadelig for inklusionen på sigt. Både i forhold til den kvalitet der kan leveres, men også fordi vi som forældre spår, at flere forældre vil fravælge de særlige daginstitutioner som fx Børnehaven Thorshavnsgade, hvis ressourcerne til inklusionsarbejdet er mangelfulde. Denne bevægelse ses allerede på skoleområdet, hvor forældre vælger at flytte deres børn. På den måde vil sårbare børn med diverse vanskeligheder i stigende grad separeres fra de ”almindelige” børn, hvilket i høj grad vil skade inklusionen og øge følelsen af segregation for §32-børnene.

Størstedelen af børnene der har gået i de særlige daginstitutioner, forsætter også i inklusions-tilbud på de almene skoler. Dette er meget ønskværdigt for både familierne og for Aarhus Kommune, da det er en bedre social løsning for børnene og en meget billigere løsning (end de rene specialskoler) for kommunen. Hvis flere børn ender i de rene specialtilbud, fordi der ikke er hænder nok til inklusionsarbejdet i de særlige dagtilbud, vil inklusionsarbejdet også gå tabt i skoleregi og dermed blive en meget dyr løsning på sigt.

Med udsigten til væsentlige besparelser på specialområdet er det indlysende, at det vil blive sværere for pædagogerne at varetage de opgaver de står med omkring vores sårbare børn. Der skal ikke meget fantasi til at forestille sig den bekymring og usikkerhed det skaber i de familier, hvor der er børn med fysiske eller psykiske handicap, at man fra byrådets side foreslår sådanne kortsigtede besparelser på et så vigtigt område som udsatte og sårbare børn.

Forældrerådet i Børnehaven Thorshavnsgade vil derfor indtrængende appellere byrådets politikere om at genoverveje, om det vitterligt er de allermest sårbare af kommunes borgere der skal rammes af de kommende besparelser. Hvis man gennemfører de foreslåede besparelser, har kommunen udsigt til nogle meget dyre konsekvenser – både socialt og økonomisk.

**Forældrerådet i Børnehaven Thorshavnsgade**